མདོར་ན་དེ་དག་གི་ཐོག་མའི་རྨང་འདིང་ཡུལ་ནི་ཁྱིམ་གྱི་སློབ་གསོ་སྟེ།ཕ་མ་གཉིས་ཀྱི་གཤོག་འོག་ནས་ཐམས་ཅད་ལྗང་མྱུག་བཞིན་གསར་དུ་འབུས་དགོས་པའི་དུས་སྐབས་དེ་རེད་སྙམ།ང་ཚོས་བྱ་བ་ཅི་དང་གང་བསྒྲུབས་ཀྱང་ཐོག་མའི་མགོ་རྩོམ་པ་དང་མཐའ་མའི་མཇུག་བསྡུ་བ་ནི་ཤིན་ཏུ་དཀའ་བའི་གནས་བཞིན་བྱིས་པ་སྙོར་སྐྱོང་གི་འགན་ཡང་དེ་བཞིན་ཏེ།ཐོག་མའི་བག་ཆགས་ལ་རག་ལས།དེ་བས་དྲིན་ཆེན་གྱི་ཕ་མ་སུ་དང་གང་ཞིག་ཡིན་ཡང་རང་གི་ཤ་ལས་ཆད་པའི་བུ་ཕྲུག་ལ་མི་གཅེས་པ་དང་།དེ་བདེ་ཐང་ངང་འཚར་ལོངས་འབྱུང་དུ་འཇུག་མི་འདོད་པ་ཧ་ཅང་དཀོན་པོ་རེད།ཡིན་ཡང་རང་རང་གི་སྐབས་ཐོག་གི་ཚོར་ཤེས་འཁྱམ་པོའི་དབང་དུ་གྱུར་ཏེ་བྱིས་པར་འདང་གང་ཡང་མི་རྒྱག་པར་བྱིས་པའི་གམ་ནས་འདོད་རྩེད་ལ་རོལ་རྒྱུ་དང་མཆུ་སྦྱོར་བྱ་བ།གློག་བརྙན་སེར་པོའི་རིགས་ལ་ལྟ་བ་སོགས་ནི་གཏན་འགོག་བྱ་དགོས་པའི་གནས་རེད།